
A pénzügyi válság – azonosságok és különbségek Magyarország és a többi tagállam között
Dr. Terták Elemér

Tisztelt Részvevők!

Tíz hónapon belül immár harmadszor – ezúttal Pittsburghban – tanácskoznak a G20-ak állam- és kormányfői a pénzügyi válsággal kapcsolatos teendőkről, éppen a 47. Közgazdász-vándorgyűléssel egyidőben. Éppen ez az időbeli egybeesés akadályozott meg abban, hogy személyesen is ott lehessek Önökkel Zalakaroson. Ugyanakkor a csúcstalálkozó napirendjén szereplő kérdések közül sok található e szekció fókuszában is, ezért írásban kívántam hozzájárulni a vándorgyűlésen folyó eszmecseréhez. Mondanivalóm témája ugyan eltér a számomra szabott címtől, viszont talán jobban kapcsolódik az időszerű kérdésekhez.
A Lehmann befektetési bankház tavaly szeptemberi bukása megrengette a világ pénzpiacait. A világ vezető gazdasági hatalmai páratlan erőfeszítéssel igyekeztek megakadályozni a teljes összeomlást. Az Egyesült Államok, az euró övezet és az Egyesült Királyságban kormányai és központi bankjai a pénzügyi rendszer stabilizálása céljából rövid idő leforgása alatt több, mint 6000 milliárd euró összegben vállaltak kötelezettséget. A G20-ak állam- és kormányfői ugyanakkor megállapodtak a pénzpiaci szabályozás mélyreható reformjában is. Ennek az a célja, hogy az új egyensúlyt teremtődjön egyfelől a piaci fegyelem, a verseny, a dinamizmus meg a pénzügyi innováció között, másfelől pedig, hogy elejét vegye a problémák egyes országok közötti tovagyűrűzésének, valamint megakadályozza a szabályozási arbitrázst. A reform fontos törekvése, hogy a szabályozás és a felügyelet a jövőben valamennyi pénzügyi intézményre, eszközökre és piacra egyaránt kiterjedjen. 
Mielőtt rátérnék a szabályozás előtt álló feladatok ismertetésére, szeretném felidézni II. Erzsébet királynőnek a hírneves London School of Economics-ban tett tavaly novemberi látogatását. Őfelsége akkor teljes joggal szegezte vendéglátóinak a kérdést: miért nem vette senki észre, hogy a világ egy hitelválság felé robog? A brit tudósok július végén juttattak el válaszukat a királynőhöz. Ebben nagyszerű összefoglalását adták mindazon okoknak és kérdéseknek, amelyeket a reform kimunkálása során is figyelembe kell venni. A reform kiindulási alapjainak bemutatásában az ő elemzésükre támaszkodom. 
Az akadémikusok szerint ugyan sokan érzékelték a közelgő válságot, ám senki sem látta előre annak pontos formáját, idejét és méretét. Nem elegendő ugyanis megjósolni egy probléma bekövetkeztét, meg kell tudni becsülni bekövetkeztének várható időpontját is. De még ez sem elég, mert a megfelelő cselekvéshez kellő bátorság meg elszántság is szükséges, továbbá az illetékes hatóságoknak kellő hatáskörrel és megfelelő eszközökkel kell rendelkeznie a problémák kezelésére.

Elegendő intő jel utalt arra, hogy a pénzügyi piacok és a világgazdaság egésze kiegyensúlyozatlanná vált. S nem volt hiány piaci kockázatokat hivatásszerűen fürkésző és elemző, komoly felkészültségű kockázatelemzőkben sem. Ám ők többnyire egy-egy adott pénzügyi eszköz vagy hitel kockázatát vizsgálták, nem pedig a rendszer egészének a kockázatát. Más szóval: a fáktól gyakran ők sem látták az erdőt.

Hathatós intézkedésekre pedig azért sem került sor, mert még azok is, akik figyelmeztettek a veszélyekre, meg voltak győződve arról, hogy a bankok tudják, mit tesznek. Úgy vélték, hogy a pénzügyi mérnökök megtalálták a kockázatok kezelésének új és okos módozatait. Sőt, voltak, akik úgy tartották, hogy az új pénzügyi eszközök révén sikerült a kockázatokat annyira szétporlasztani, hogy azok szinte el is enyésztek. Aligha akad ennél intőbb példa a vágyálommal elegyített önhittség veszélyére. 
S persze akadtak olyanok is, akik szilárdan hittek abban, hogy a pénzügyi piacok természetrajza a XXI. századra gyökeresen megváltozott. Szinte minden politikust elkápráztatott a piac „dübörgése”. A hamis képzeteket pedig jócskán táplálták azok a komoly matematikai apparátuson alapuló pénzügyi és gazdasági modellek, melyek talán megbízhatóan jelzik előre a kisebb és rövid távú kockázatokat, ám képtelenek megjósolni, hogy mi történik akkor, amikor minden balul sül el, miként az be is következett. Az emberek szinte vakon bíztak a bankokban, amelyek igazgatóságai és a felső vezetői világszerte toboroztak tehetséges szakembereket meg olyan külső igazgatósági tagokat, akik példás előélettel bírtak. Senki sem akarta elhinni, hogy ezen emberek megítélése is bizonyulhat hibásnak, sőt, hogy nem képesek átlátni és szakszerűen ellenőrizni az általuk irányított szervezetre háruló kockázatokat. A bankárok egy egész generációja csapta be önmagát meg mindazokat, akik elhitték, hogy ők a fejlett gazdaságok irányt és iramot diktáló konstruktőrei.

A pénzpiaci túlburjánzás megfékezését jócskán nehezítette a széleskörű társadalmi elégedettség. A háztartások élvezték a munkanélküliség alacsony szintjét, a fogyasztási cikkek olcsóságát és a jelzálog és fogyasztási hitelekhez való könnyű hozzáférést. A vállalkozások elégedettek voltak a kedvező hitelfelvételi feltételekkel. A befektetők örvendtek a nagy árfolyamnyereségeknek és a magas osztalékoknak, a bankárok pedig hatalmas prémiumokat vághattak zsebre és könnyedén terjeszkedhettek a világ minden táján. A kormányok magas adóbevételekre tettek szert, amelyek lehetővé tették, hogy növeljék az oktatásra és az egészségügyre fordítható kiadásokat. Mindehhez hozzájárult az ignoráns gondatlanság. E tényezők együttesen egy hatalmas fellendülést tápláltak, ami azonban nem valós teljesítményeken, hanem a káprázaton alapult. 
Nagy nyomás nehezedett a szabályozókra a lazább – inkább elveken, mint előírásokon nyugvó – szabályozás iránt, amit a jó szabályozás elveire és a bürokrácia visszaszorítására való hivatkozással nyomatékosítottak. 
Úgy tűnt, mindenki legjobb tudása szerint végzi a dolgát. És a siker szokásos mércéje szerint többnyire jól is látták el a feladatukat. Mi volt hát akkor a probléma? A hiba abban gyökerezett, hogy számos – egymással összefüggő – olyan egyensúlyhiány keletkezett és halmozódott föl, amelyek kifejezetten egyetlen hatóság hatáskörébe sem tartoztak. Mindez pedig párosulva a csordaszellemmel meg a pénzügyi és politikai guruk mantrájával veszélyes keveréket alkotott.
Milyen tanulságok vonhatók le mindebből? A bank- és értékpapír-szektor 1980 óta a gazdaság többi ágazatához képest hihetetlenül gyors növekedést mutatott fel. A bankok számára úgy tűnhetett, hogy sikerült rábukkanniuk a bőség szarujára, bár annak működését maguk sem értették pontosan. A hosszan tartó fellendülés szakaszában a verseny egyszerre nyomta le az eszközarányos megtérülés rátáját és emelte meg a hozamok elvárt szintjét. E kettős szorításban a bankok csak az áttételi ráta emelésével tudtak lépést tartani a részvényesek növekvő elvárásaival, no meg persze tetemes bónuszokat kifizetni. Perverz módon a fellendülés végén azért helyeztek ki egyre több, nyilvánvalóan kockázatos hitelt, hogy tovább növelhessék a mérlegfőösszeget és ezáltal emeljék a tőkeáttételt, holott régóta ismert az az összefüggés, hogy a pénzügyi válságokat többnyire a tőkeáttétel erőteljes növekedése előzi meg.
Ezt a gyakorlatot részben azért folytatták, mert az volt uralkodó felfogás, hogy a pénzügyi mérnökség révén sikerült egy olyan rendszert kialakítani, amelyben kockázatok jól felismerhetőek, és könnyen átruházhatók a kockázattól idegenkedő és az azokat vállalni kész és képes befektetők között. A piac összeomlása e hiedelmeket cáfolta meg. Utólag már egyértelmű, hogy a nemzetközi szabályozás megalkotói is túlságosan hittek a diverzifikáció és a modern kockázatkezelési gyakorlat vélelmezett előnyeiben, amikor a Bázel II-ben bevezetett ú.n. fejlett mérési módszer révén a nagy és összetett pénzügyi intézményekkel szemben valójában csak alacsony tőkekövetelményt támasztottak. A diverzifikációs érv hibás volta a pénzügyi válság nyomán vált nyilvánvalóvá, amikor ezek a nagy és – egymással szorosan összefonódott – bankok maguk váltak a rendszer fő kockázatává. A Pareto-elv kimondja, hogy számos jelenség esetén a következmények 80%-a az okok mindössze 20%-ára vezethető vissza. Ez az összefüggés a mostani pénzügyi válság során is igazolódott. Nagy és egymással összefonódott intézmények – a Fannie és a Freddie, Bear Stearns, a Lehman Brothers, AIG – bukása döntő mértékben járult hozzá a globális pénzügyi pánik kialakulásához. A vélt diverzifikációs előnyökön kívül ebben az is közrejátszott, hogy a válság előtt az a piaci várakozás uralkodott, miszerint baj esetén a nagyobb bankok nagyobb valószínűséggel számíthatnak állami segítségre.

A pénzügyi válság bekövetkeztéért manapság sokan a pénzügyi szabályozást okolják, és azonnali, nagyobb terjedelmű szabályozást tartják a célravezető megoldásnak. A valóság azonban nem ilyen egyértelmű. A válság ugyanis éppen a pénzügyi rendszer leginkább szabályozott részében, a bankrendszerben volt a legerőteljesebb, míg a legkevésbé szabályozott rész, a fedezeti alapok csoportja az esetek többségében ártatlannak bizonyult a bajok keletkezésében.

A probléma tényleg a megfelelő szabályozás hiánya volna? Vagy az inkább az, hogy nem igazán tudjuk, miként lehet jól szabályozni a pénzügyi intézményeket? Az e kérdésekre adott válaszoktól függően a jövőbeli pénzügyi szabályozás szerkezete igencsak eltérő lesz. 
Ne tévesszük szem elől, hogy a liberalizált pénzügyi rendszereket eleve önmagában keletkező ciklusok jellemzik. A kedvező gazdasági kilátások mindenkor növekvő hitelkereslethez és -kínálathoz vezetnek, ami felhajtja az eszközök árát és serkenti a kiadásokat, ez pedig fokozza az optimizmust, egyszersmind ösztönzi a további hitelfelvételt. Ám midőn ezek a tendenciák túllépik a kezdeti élénkülés valós gazdasági alapjait, akkor a bőség irracionálissá válik. A felduzzadt buborék kipukkad és az a folyamat, amelyet addig a spekuláció gerjesztett, hirtelen a visszájára fordul. Pusztán szabályozással – ami közvetlenül csak a szereplők egy részére van hatással – pedig aligha lehet érdemben megfékezni a fellendülés és a visszaesés túlzásait, s a kedvezőtlen hatásoknak elejét venni.
A G20 által meghirdetett reform igyekszik az ismertetett tanulságokat és összefüggéseket figyelembe venni, egyszersmind elkerülni a túlzásokat meg a túlszabályozást. Emellett az átfogó iránymutatásokat készpénzre váltó gyakorlati reformok során bizonyos egymásnak ellentmondó követelmények között kell kompromisszumokat kötni. Ezek közül kettőt emelek ki. Az egyik a pénzügyi rendszerek ellenálló képességének a növelése ugyanakkor a kockázati érzékenység fenntartása. Más szóval tisztázni kell a kockázattűrési hajlandóság mértékét. A másik kompromisszumra egyfelől a verseny és az innováció, másfelől a szabványosítás és homogén szabályozás között van szükség. Ez azt jelenti, hogy el kell dönteni, hogy a pénzügyi stabilitás szempontjából a pénzügyi szektorban mekkora lehet a különbségek még elfogadható mértéke.

Az egyik legfontosabb teendő a likviditási kockázat megfelelő kezelése. A G20-ak a Pénzügyi Stabilitási Tanácsot bízták meg azzal, hogy dolgozza ki a likviditáskezelés új globális szabályait. Az Európai Bizottság és az Európai Bankfelügyelők Bizottsága szintén áttekinti a likviditási előírásokat. Mindezek alapján a Bázeli Bankfelügyeleti Bizottság (BCBS) Bázel II következő verziójába új likviditási előírásokat épít be.

A szabályozó hatóságok várakozásai szerint az új rendelkezések hathatósan növelik a bankok sokktűrő képességét a forrásbevonás terén. A banki infrastruktúra szempontjából nézve az új előírások szerint a felügyelt intézményeknek teljes képet kell alkotnia valamennyi üzletáguk likviditási kockázati kitettségéről. A bankoknak képeseknek kell lennie arra, hogy nagy sebességgel gyűjtsenek pontos és részletes adatokat a likviditási pozíciójukról. Ehhez nemcsak az megfigyelt adatok mennyiségének a növelése szükséges, hanem az adatoknak közel valós időben kell elérhetőnek, összesíthetőnek és bonthatónak lennie, mégpedig összetett stressz teszt elvégzésére alkalmas formában. Végül, mindezt az információt bele kell foglalni a felügyeleti jelentések keretébe, mégpedig érthető és áttekinthető formában.

A reform további sarkalatos újítása a makroprudenciális felügyelet bevezetése. Ezzel kapcsolatban azonban számos olyan kérdést kell még megválaszolni, amelyek feltehetően tematizálják az elkövetkező évek szakmai vitáit.

A monetáris politika meghatározó paradigmája az elmúlt években az volt, hogy jószerint lehetetlen a hitelbuborékok keletkezését monetáris politika szigorításával megakadályozni, viszont könnyen lehetséges a piacot utólag megtisztítani monetáris politika lazításával. Ez a jövőben aligha tartható fenn.
Az árak és a bérek csökkenésének, valamint a magas eladósodottság kölcsönhatásából kétségtelenül komoly problémák származhatnak. A hitelciklus felszálló ágában alkalmazott monetáris fékezés visszafoghatja a magas hiteltartozások keletkezését és ezáltal mérsékelheti a csúcsot követő visszaesés súlyosságát. A beavatkozás nemcsak a hagyományos jegybanki eszköztár bevetésével történhet, hanem olyan jegybanki megnyilatkozások formáját is öltheti, amely stabilizáló irányba tereli a magánszereplők magatartását. És persze nem szabad megfeledkezni a fiskális politika serkentő és fékező eszközeinek célirányos bevetéséről sem.
A makroprudenciális felügyelet lényege, hogy észlelje a ciklusok túlgerjedését és tompítsa annak kedvezőtlen – úgynevezett prociklikus – hatásait. Az elmúlt 150 év nagy recesszióit csakúgy, mint az elmúlt másfél évtized skandináv, japán és dél-kelet ázsiai válságát erőteljes fellendülés előzte meg, majd azt kivétel nélkül hirtelen és váratlanul összeomlás követte, anélkül, hogy előtte az infláció számottevően felgyorsult volna. Ezt az időpontot nevezi az irodalom „Minsky pillanat”-nak, amikor a piac hirtelen felocsúdva döbben rá a felhalmozódott potenciális veszteségekre és ekkor hirtelen megszűnteti a hitelezést. Noha ilyenkor a piac illikvidnek tűnik, valójában a fizetőképesség elvesztése miatti félelem az alapvető probléma.

Tekintettel arra, hogy mindez alapvetően makrogazdasági problémát tükröz, s nem csak pénzügyi rendszerét, a jegybankoknak „felülről lefelé építkező” elemzés alapján meg kell adni a felhatalmazást arra, hogy fellépjenek a prociklikussággal szemben. A jegybankok ezirányú megbízásának összhangban kell lennie azzal, hogy a jegybankok elsődleges célja az árstabilitás fenntartása. A két feladat között azonban nincs ellentmondás, ha belátjuk, hogy a defláció és az infláció az árstabilitást egyaránt veszélybe sodorhatja amennyiben a fellendülés és visszaesés menete elég meredek. Sőt előfordulhat, hogy a deflációs spirál végül inflációsnál jóval veszélyesebbnek bizonyul, mivel deflációs szakaszban, ha magas az adósság szintje és az alapkamat szintje nullához közelít, a hagyományos monetáris eszközök elvesztik hatásukat.
A pénzügyi stabilitástért felelős szervezet létrehozása egymagában persze nem szavatolja a stabilitást. Ugyanilyen fontos, hogy proaktív módon tudja kezelni a rendszerszempontból fontos pénzügyi intézményeket. Ehhez mindenekelőtt „szisztemikusan fontos” intézmény fogalmának működőképes meghatározására van szükség. A kiindulási pontot a pénzügyi vállalkozás mérete jelentheti. Azt a vállalkozást kell a rendszer szempontjából fontosnak tekinteni, amely a főbb pénzügyi alszektorok egyikében legalább 10 százalékos részesedéssel bír a tevékenységek vagy eszközök terén, illetve amely a teljes pénzpiaci tevékenységek vagy eszközök legalább 5 százalékával rendelkezik. Ez a szempont egyúttal a koncentráció kérdését is felveti, hiszen kiegyensúlyozott versenyhelyzet esetén a bukás rendszerszintű kockázata kisebb. Ebből kiindulva logikus, hogy a koncentrációs küszöbértékek a versenyküszöbhöz igazodjon. További szempont a fertőzésveszély: e tekintetben egy pénzügyi intézményt akkor minősül rendszer szempontjából fontosnak, ha bukása
· a teljes pénzügyi rendszer tőkéjének jelentős értékvesztését, vagy
· a hazai vagy nemzetközi elszámolási és fizetési rendszerek befagyását, illetve jelentős gyengülését okozza, vagy
· egy vagy több fontos pénzpiac összeomlásával vagy befagyásával jár.
Fontos, az előzőhöz kapcsolódó ismérv a korrelációs kockázat, aminek két lényeges jellemzője van. Először is az intézmény ösztönzöttsége olyan kockázatok vállalására, amelyek erősen korrelálnak a többi intézményével, ugyanis kevésbé valószínű, hogy egy olyan intézményt zárjanak be, ami egyidejűleg számos más intézmény jelentős tőkevesztését vonná maga után. A kockázati kitettség korrelációja jellemzi pl. azokat a bankokat, amelyek más országok piacán jelentős részesedéssel bírnak. Figyelemmel kell lenni arra, hogy a nem korrelált kockázati kitettség pénzügyi stressz időszakában erősen korrelálttá válhat. Ez azt jelenti, hogy az intézmények egy csoportja, amely egyébként nem jelent veszélyt a rendszerre, bizonyos gazdasági vagy pénzügyi-piaci viszonyok esetén rendszer szempontjából fontossá válhatnak. 
Ha a jegybankokra bízzuk a „makroprudenciális” felügyeletet, mi legyen a szerepe a hagyományos felügyeletnek? Úgy látszik, mindenképp szükség lesz egy olyan „mikroprudenciális” felügyeletre, amely kiváltképp az egyes nagy és összetett intézmények biztonságára és megbízhatóságára összpontosít. Noha ez a funkció is lehet egy jegybank feladata, mégis célszerű volna ezt külön intézményre bízni annak érdekében, hogy megfelelő piaci magatartás és a fogyasztóvédelem követelménye kellőképpen érvényesüljön. Ez a „Twin Peaks” modellnek a lényege, aminek további előnye, hogy nem keverednek benne össze az intézményi célok, az egyes eltérő jellegű, ám egyaránt fontos célok nem rendelődnek egymás alá, mindez pedig előfeltétele az felügyeleti intézmények egyértelmű elszámoltathatóságának is.
Mikroprudenciális szempontból a pénzügyi szektoron belül három fő szerkezeti eltolódás vezetett a prociklikusság felerősödéséhez: az értékpapírosítás, a globalizáció és a konszolidáció. A jelenlegi válságot követő némi szünet után ezek a globális tendenciák nagy valószínűséggel folytatódnak, hiszen azok nagyrészt a technológiai fejlődés következményei voltak, amit aligha lehet rendeleti úton visszafordítani. 
A hatályos szabályozásnak négy erőteljesen prociklikus eleme van:

· a piaci kockázatok Value-at-risk-en (VaR) alapú tőkekövetelmény;

· a hitelezési kockázatok hitelminősítésen alapú tőkekövetelménye;

· valós értéken alapuló elszámolás alkalmazása a nem likvid termékekre az USA általánosan elfogadott számviteli elvek (GAAP) és a Nemzetközi Pénzügyi Beszámolási Szabványok (IFRS) szerint;

· prociklikus tartalékolási kötelezettség US GAAP és IFRS alatt.

VaR mellett a legtöbb, ha nem az összes, kockázati modell azon a feltételezésen alapul, hogy a piaci események olyan sztochasztikus folyamatot alkotnak, amely csak a múltbéli megfigyeléseken és néhány más piaci változón alapulnak. Nyilvánvaló, hogy ez megkönnyíti a modellezést, viszont a véletlenszerűséget csak akkor tudja jól szimulálni, amikor pénzpiacok nincsenek válságban, vagyis olyankor, amikor feltételezhetjük, hogy a kockázat exogén. Ezért a kockázati modellek alkalmazását a tőke-megfelelési követelmények megállapítására szigorítani indokolt.
Okunk van annak feltételezésére, hogy a számvitelben alkalmazott valós értékelés, annak ellenére, hogy kétségtelenül növeli a rendszer prociklikusságát, egyre inkább elterjed, hiszen minden hibája ellenére úgy tűnik, hogy megbízhatóbb és valósabb képet ad, mint a rendelkezésre álló alternatív értékelési módok. 

Az értékelésből eredő és a tartalékolásnál mutatkozó prociklikusság mérséklésének egyik lehetőségét a Spanyol Nemzeti Bank által 2004 óta előírt dinamikus tartalékolás bevezetése teremtheti meg. További lehetőséget az jelent, ha a tőkekövetelmények meghatározása ugyan változatlanul a Bázel II. 1. pillére szerint történik, de ezt meg lehet növelni a 2. pillérben foglalt felhatalmazás alapján, annak érdekében, hogy kellőképpen tükröződjön a rendszer egészére kiterjedő fokozódó szisztemikus zavarok növekvő kockázata.
Végül a prociklikusság okai között említést kell tenni a banki javadalmazás torzulásairól is. A legnagyobb tíz amerikai banknál a bérek és jutalmak aránya a mérlegfőösszeg az 1999. évi 1,6%-ról 2008-ban 1,3%-ra csökkent, míg a befektetőknek fizetett osztalék aránya 0,8%-ról 0,3%-ra csökkent. Abszolút összegben: míg tíz éve az osztalék még a bér felét tette ki, tavaly már csak a negyedét. Ne feledkezzünk ugyanis el arról, hogy a nagy bankok részvényesei között sok a magánnyugdíjpénztár, így a vesztesek nem csupán a gazdag befektetők. De nem is ez, hanem a rövid távú érdekeltségen alapuló, valós kockázatviselést nem előirányzó premizálás ténye az, ami ellen a G20-ak felemelték szavukat, s amire vonatkozóan új szabályok születnek.  
Hosszú idősorok azt mutatják, hogy az elmúlt 150 évben a tőkeáttételi ráta az USA kereskedelmi bankjainál nagyjából a tízszeresére nőtt. Ezek az adatok kétségtelenül érdekesek, ám korántsem igazítanak el abban, hogy az optimális arány vajon a 1990-es évek szintje – mintegy 5%? Vagy a két világháború közötti éveké – nagyjából 10%? Vagy a XIX. század második felében megfigyelt – 20% és 40% közötti mérték? Az mindenesetre kétségtelennek tűnik, hogy a nagy bankok mérete ma gyakran jócskán meghaladja a méretgazdasági optimumot, így az áttételi ráta valamilyenfajta korlátozása nem szükségképpen jelenti az optimális üzemgazdasági méret elérésének akadályát.
Mindebből a jövőre nézvést két következtetés adódik. Először, a bankok minősítése terén az eszközarányos megtérülésnek nagyobb hangsúlyt kell kapnia a tőkearányoshoz képest. A jó szerencsét és jó gazdálkodást meg kell egymástól különböztetni. Másodszor, szükség van a tőkeáttétel rendszerszintű korlátozására. Az ilyen korlátnak az a célja, hogy megakadályozza a verseny okozta torzulást. Egyes elgondolás szerint az áttételi ráta mértékét a hitelciklus menete során is változatni kell. Vannak, akik ezt a hívják anticiklikus rendszernek.
A kereskedési könyvhöz kapcsolódó tőkekövetelmény jelentős növekedése logikus lépés a helyes irányba. Megakadályozza az arbitrálást a kereskedési és a banki könyvek között, és szigorúbb tőke-megfelelési követelményeket támaszt az értékpapírosítással és a kereskedési könyv hitelkockázataival szemben.

Itt kell szólni a tőzsdén kívüli értékpapír kereskedés (OTC) elszámolásáról. Ez eddig kétoldalú elszámolások sokaságával történt, ami jószerint lehetetlenné tette az ügyfélkockázatok pontos felmérését. A mostani válság éppen ezért jelentős részben az ügyfélkockázatok válsága volt. Ezért aligha meglepő, hogy a válság legsúlyosabban a CCP nélküli OTC-piacokat sújtotta. 
Központi elszámolóház (CCP) a kereskedés ügyfélkockázatának hatékony kiküszöbölését teszi lehetővé a szereplők számára. Ebből kiindulva az amerikai és az európai hatóságok a közelmúltban javasolták a központi elszámolás kiterjesztését minden szabványos származékos OTC eszközre. Idővel talán hasznos lenne az OTC-derivatívákon kívül bizonyos pénzbeli OTC eszközöket, például vállalati kötvényeket is központi elszámolás alá vonni. E váltás három előnnyel jár:

· Először is központi elszámolás a szerződési feltételek egyszerűsítésére és szabványosítására ösztönöz.

· Másodszor, mert a központi elszámolás a hibák egypontos megjelenítését teremti meg. Az elszámolóházakkal szembeni terhelhetőségi követelményeknek hasonlítania kell a többi közüzemi szolgáltatás esetén elvárt szintnek.

· Harmadszor, a központi elszámolás a cégek közötti kapcsolatok ágas-bogas hálózatát egy az elszámolóházzal való kétoldalú kapcsolatokra egyszerűsíti. 

A szabályozás reformja azonban nem elegendő. Ha az új szabályokat nem kíséri következetes és egyöntetű számonkérés, akkor minden erőfeszítés hiábavalónak bizonyul. Mindenekelőtt a nemzetközi tevékenységet folytató pénzintézetek felügyeletének kell nemzetközi dimenziót adni. Sok esetben a külföldi bankok szerepe már olyannyira meghatározóvá vált, hogy megingásuk már veszélyeztetheti a fogadó országban (ld. pl. Közép- és Kelet-Európa több országában) a makrogazdasági stabilitást. Ugyanakkor több bank nemzetközi kitettsége olyan nagymértékűvé vált, hogy a máshol elszenvedett veszteségek veszélyeztethetik a székhely ország (ld. pl. Svájc vagy Izland) pénzügyi stabilitását is. Sőt, az sem kizárható, hogy a székhely országa nem rendelkezik elegendő fiskális eszközökkel egy olyan bank megmentéséhez, amely egyébként „túl nagy ahhoz, hogy megbukjon”. Amikor pedig egy bank már „túl nagy ahhoz, hogy megmenthessék”, mindenki nagy árat fizet a rendezetlen bukás következtében.
Politikai szempontból a nagyobb integráció azt jelenti, hogy elismerésre kerül: mindenkinek jogos érdeke fűződik ahhoz, hogy az adós országokat önmérsékletre intsék. De azt is jelenti, hogy a hitelező országokat is felelősség terheli abban, hogy kiigazítsák a saját gazdaságpolitikájukat, amennyiben az lehetővé teszi, sőt serkenti máshol a túlzott növekedést a bőséges finanszírozás folyatásával.

A válság több eseménye is feltárta, hogy számos országban a bankfelügyeleti hatóságok nem rendelkeznek kellő jogi hatáskörrel a banki problémákat a kellő időben és hatékony módon történő kezelésére. Ez sok esetben akkor is a bankok megmentését kényszerítette ki, amikor a rendszerkockázat szempontjából a rendezett felszámolás ésszerűbb és takarékosabb megoldás lett volna, ami emellett csökkentette volna az erkölcsi kockázatot. 

Ugyanakkor a Bázel II. 2. pillérében a hazai felügyeleteknek adott mérlegelési jogkör nemkívánatos következményekkel is járhat a válságkezelésben, mivel a felügyeletek óhatatlanul ki vannak téve politikai nyomásnak és fenyegetéseknek, és szembe kell azzal is nézniük, hogy döntéseik végrehajtását a bíróság útján fel lehet függeszteni, ami óhatatlanul bizonytalanságot és hosszan elhúzódó folyamatot jelent, ami egy pénzügyi válság kezelése során elfogadhatatlan. 
Általánosságban elmondható, hogy akkor igazán hasznos a banki szabályozási követelmények harmonizálása, ha az előírások végrehajtása nem marad a hazai felügyelők diszkrecionális hatáskörében, akik olyan politikai és jogi kényszerek között kényszerülnek eljárni, amelyek nagyon különböznek az egyes országokban.
Ezért a reformnak egyik döntő fontosságú eleme, hogy a nemzetközi bankok szanálására, rendezett felszámolására olyan egységes nemzetközi keretszabályok kerüljenek megalkotásra, amelyek az említett veszélyeket elkerülik, egyszersmind a jelentősebb ráfordítások elkerülése végett már a problémák korai szakaszában teszik lehetővé a beavatkozást. Mindehhez a betétbiztosítás rendszerét is korszerűsíteni kell pl. a betétbiztosítók európai rendszerének a megteremtésével, amint azt José Manuel Barrosonak, a Bizottság elnökének a politikai programja is előirányozza.
Azt hiszem az írásom felolvasása már bőven meghaladta a rendelkezésre álló időt, pedig még sok izgalmas kérdést lehetne taglalni. Remélem azonban, hogy még így torzójában is tudtam adalékkal szolgálni a pénzügyi rendszer továbbfejlesztéséről otthon is folyó vitákhoz.
